Okresná prokuratúra Bratislava I 
Kvetná 13, 820 05 Bratislava 2 	

Sp. zn. : 4 Pv 1218/05/1101	Bratislava I, 31.7.2012
EEČ : 2-8-83-2012

U Z N E S E N I E

Trestná vec:	obvinený XXXXX 
Trestný čin:	

Rozhodol: 	prokurátorka Okresnej prokuratúry Bratislava I
Podľa § 215 odsek 1 písmeno d (§ 9 odsek 1 písmeno a) Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	trvalé bydlisko: XXXXX, 
15. októbra 2005 v čase okolo 01.00 hod. v Bratislave na Mariánskej ulici pred stánkom s rýchlym občerstvením súc pod vplyvom alkoholu fyzicky napadol poškodeného XXXXX uderiac ho dlaňou zovretou v päsť do oblasti tváre, následkom čoho utrpel poškodený XXXXX zlomeninu nosových kostí bez posunu a vybočenia nosovej priehradky,
lebo je trestné stíhanie neprípustné podľa § 9 odsek 1 písmeno a
Odôvodnenie:
V tom čase policajný orgán Okresného riaditeľstva Policajného zboru Bratislava I, Odboru skráteného vyšetrovania Staré mesto - stred uznesením číslo konania ORP - 3230/SMs-OSV-B1-2005 z 15. októbra 2005 postupom podľa ustanovenia § 160 odsek 1 v tom čase účinného Trestného poriadku začal trestné stíhanie vo veci trestného činu ublíženia na zdraví podľa § 221 odsek 1 Trestného zákona číslo 140/1961 Zb. v znení zákona účinného v čase skutku a súčasne postupom podľa ustanovenia § 163 odsek 1 v tom čase účinného Trestného poriadku vzniesol XXXXX obvinenie za trestný čin ublíženia na zdraví podľa § 221 odsek 1 Trestného zákona účinného v čase skutku prakticky na skutkovom základe uvedenom vo výrokovej časti tohto uznesenia.

Nadväzne na to po vykonaní viacerých vyšetrovacích úkonov a zmene právnej kvalifikácie skutku ako takého na trestný čin výtržníctva podľa § 202 odsek 1 Trestného zákona číslo 140/1961 Zb. v znení zákona účinného v čase skutku bolo trestné stíhanie vedené proti obvinenému XXXXX za trestný čin výtržníctva podľa § 202 odsek 1 Trestného zákona účinného v čase skutku uznesením povereného príslušníka Okresného riaditeľstva Policajného zboru Bratislava I, Oddelenia skráteného vyšetrovania Staré mesto - stred číslo konania ORP - 3230/SMs-OSV-B1-2005 z 23. januára 2007 z dôvodu nezastihnuteľnosti poškodeného XXXXX postupom podľa ustanovenia § 228 odsek 2 písmeno a) Trestného poriadku prerušené.

Následne po zistení aktuálneho pobytu poškodeného XXXXX bolo uznesením povereného príslušníka Okresného riaditeľstva Policajného zboru Bratislava I, Obvodného oddelenia Policajného zboru Staré mesto - stred číslo konania ORP - 1254/SMs-B1-2012 z 25. júna 2012 postupom podľa ustanovenia § 228 odsek 5 Trestného poriadku zapokračované v trestnom stíhaní obvineného XXXXX za trestný čin výtržníctva podľa § 202 odsek 1 Trestného zákona číslo 140/1961 Zb. v znení zákona účinného v čase skutku.

Následne po skončení dokazovania v prípravnom konaní bol zo strany povereného príslušníka Okresného riaditeľstva Policajného zboru Bratislava I, Obvodného oddelenia Policajného zboru Staré mesto - stred predložený dozorujúcej prokurátorke tunajšej prokuratúry súvisiaci spisový materiál spolu s návrhom na podmienečné zastavenie trestného stíhania obvineného XXXXX za trestný čin výtržníctva podľa § 202 odsek 1 Trestného zákona číslo 140/1961 Zb. v znení zákona účinného v čase skutku.

Preskúmaním kompletného súvisiaceho spisového materiálu, ktorý mi bol predložený povereným príslušníkom, som však po posúdení a vyhodnotení všetkých vykonaných dôkazov jednotlivo i v ich vzájomnom súhrne v súlade s ustanovením § 2 odsek 10, odsek 12 Trestného poriadku dospela k záveru, že trestné stíhanie obvineného XXXXX za posudzovaný skutok vedený na skutkovom základe uvedenom vo výrokovej časti tohto uznesenia je premlčané, a preto je potrebné trestné stíhanie obvineného XXXXX v prebiehajúcom trestnom konaní pre zákonom stanovenú prekážku zastaviť.

	Podľa ustanovenia § 16 odsek 1 Trestného zákona trestnosť činu sa posudzuje podľa zákona účinného v čase, keď bol čin spáchaný; podľa neskoršieho zákona sa posudzuje len vtedy, ak je to pre páchateľa priaznivejšie.

	Podľa ustanovenia § 202 odsek 1 Trestného zákona účinného v čase skutku trestný čin výtržníctva spácha, kto sa dopustí verejne alebo na mieste verejnosti prístupnom hrubej neslušnosti alebo výtržnosti najmä tým, že napadne iného, hanobí historickú alebo kultúrnu pamiatku, hrob alebo iné pietne miesto alebo hrubým spôsobom ruší zhromaždenie alebo obrad občanov (páchateľ sa pritom potresce odňatím slobody až na dva roky alebo peňažným trestom).

	Podľa ustanovenia § 67 odsek 1 písmeno d) Trestného zákona účinného v čase skutku trestnosť činu zaniká uplynutím premlčacej doby, ktorá je päť rokov, ak je horná hranica trestnej sadzby odňatia slobody viac ako jeden rok.
	
Zhodnotiac všetky vyššie uvedené skutočnosti mám za to, že skutok ako taký, t. j. fyzické napadnutie poškodeného XXXXX obvineným XXXXX, sa stal 15. októbra 2005, pričom v ten istý deň došlo aj k začatiu trestného stíhania „vo veci a aj k vzneseniu obvinenia XXXXX za predmetný skutok. 

Následne 23. januára 2007 došlo z dôvodu nezastihnuteľnosti poškodeného XXXXX k prerušeniu trestného stíhania obvineného XXXXX za posudzovaný skutok, pričom v tento deň začala plynúť 5-ročná premlčacia doba. Je pravdou, že k prerušeniu trestného stíhania obvineného XXXXX došlo  postupom podľa ustanovenia § 228 odsek 2 písmeno a) Trestného poriadku číslo 301/2005 Z. z. v znení neskorších predpisov, t. j. po účinnosti tzv. nových trestnoprávnych kódexov.

Pre posudzovanie plynutia premlčacej doby a teda aj ne-/započítania doby prerušenia trestného stíhania do premlčacej doby sa však používajú hmotnoprávne ustanovenia, t. j. ustanovenia Trestného zákona účinného a platného v čase skutku. V tomto prípade sa jedná o Trestný zákon číslo 140/1961 Zb. v znení neskorších predpisov. V ustanoveniach tohto Trestného zákona pojednávajúcich o premlčaní trestného stíhania nie je (na rozdiel od ustanovenia § 87 odsek 2 písmeno e) Trestného zákona číslo 300/2005 Z. z. v znení neskorších predpisov) žiadna zmienka o tom, že by sa do premlčacej doby nezapočítavala doba, po ktorú je trestné stíhanie prerušené.

Vzhľadom k tomu, že 23. januára 2007 došlo k prerušeniu trestného stíhania obvineného XXXXX za trestný čin výtržníctva podľa § 202 odsek 1 Trestného zákona číslo 140/1961 Zb. v zákona účinného v čase skutku, začala týmto dňom plynúť zákonná premlčacia lehota, v priebehu ktorej nenastúpila žiadna zákonom predvídaná okolnosť, ktorá by plynutie tejto premlčacej doby prerušila. Za spáchanie tohto trestného činu Trestný zákon účinný v čase skutku, t. j. zákon účinný v čase spáchania skutku ako takého, stanovoval ako sankciu trest odňatia slobody až na dva roky alebo trest peňažný. K premlčaniu trestného stíhania teda dôjde uplynutím 5 rokov od posledného procesného úkonu smerujúceho k trestnému stíhaniu obvineného XXXXX, ktorým bolo v tomto prípade vydanie uznesenia o prerušení trestného stíhania postupom podľa ustanovenia § 228 odsek 2 písmeno a) Trestného poriadku.

Preskúmajúc povereným príslušníkom predložený spisový materiál som dospela k záveru, že trestné stíhanie obvineného XXXXX  za vyššie uvedený skutok bolo premlčané počnúc 23. januárom 2012 (uplynutím 5 rokov od momentu vydania uznesenia o prerušení trestného stíhania obvineného). V prípade obvineného XXXXX nenastala žiadna z okolností, ktorá by plynutie premlčacej doby prerušovala, resp. ktorá by spôsobovala, že určité obdobie sa do doby plynutia premlčacej doby nezapočítava (viď ustanovenie § 67 odsek 2, odsek 3 Trestného zákona číslo 140/1961 Zb. v znení zákona účinného v čase skutku).

Podľa ustanovenia § 215 odsek 1 písmeno d) Trestného poriadku prokurátor zastaví trestné stíhanie, ak je neprípustné podľa § 9.

Podľa ustanovenia § 9 odsek 1 písmeno d) Trestného poriadku trestné stíhanie nemožno začať, a ak bolo už začaté, nemožno v ňom pokračovať a musí byť zastavené, ak je trestné stíhanie premlčané.

Zhodnotiac všetky vyššie uvedenému som rozhodla tak, ako je uvedené vo výrokovej časti tohto uznesenia.
Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Soňa Juríčková
prokurátorka